Fra det første møde med Barbara og Gerald var det klart, at dette ville blive en markant anderledes airbnb-oplevelse end hvad jeg har oplevet før. Hos Barbara og Gerald fik jeg aldrig følelsen af, at det udelukkende handlede om at tjene penge på mit ophold i Wien. Disse mennesker ville give min kæreste og jeg oplevelsen af Wien - og det lod til, at de ville gøre alt i deres magt, for at vi ville vende tilbage igen. Og lad der herske ingen tvivl. Vi skal til Wien igen!

Barbara og Gerald var hjælpsomme udover alle forventninger og var afgørende for at give os en uforglemmelig ferie. De var ekstremt behjælpelige med at skræddersy forslag til netop de oplevelser, som min kæreste og jeg kunne tænke os. Aldrig havde vi følelsen af, at de prøvede at pådutte os den touristede og typiske version af Wien - da det ikke, var hvad vi ønskede. Ikke desto mindre, kunne de nævne i et snuptag hvor man kunne finde de gængse attraktioner, hvis det var, hvad man måtte ønske.

Selve lejligheden var perfekt til et forelsket par med en uovertruffen altan til de dovne formiddage i sommerheden.
Området var let tilgængeligt med nemme indkøbsmuligheder, spændende barer og gode restauranter lige rundt om hjørnet. Endelig, så var det skønt at have Barbara og Gerald som underbo, idet spørgsmål altid kunne besvares indenfor et øjeblik.

Med alt det ovenstående in mente, så må jeg indrømme, at jeg simpelthen ikke har fantasi til at forestille mig, hvem der ikke inderligt ville nyde et ophold hos Barbara og Gerald.